Ændret forslag til EUROPA-PARLAMENTETS OG RÅDETS DIREKTIV om ændring af direktiv 94/35/EF om sødestoffer til brug i levnedsmidler (forelagt af Kommissionen i henhold til EF-traktatens artikel 250, stk. 2)

BEGRUNDELSE

1. Procedure

Kommissionen vedtog den 11. juli 2002 et forslag til Europa-Parlamentets og Rådets direktiv om ændring af direktiv 94/35/EF om sødestoffer til brug i levnedsmidler [1]. Dette forslag blev forelagt for Europa-Parlamentet og Rådet samme dag. Den 11. december 2002 afgav Det Økonomiske og Sociale Udvalg udtalelse, hvor det støttede Kommissionens forslag.

[1] KOM(2002) 375 endelig af 11. juli 2002.

Europa-Parlamentet havde førstebehandling den 10. april 2003 og afgav positiv udtalelse om forslaget. Parlamentet vedtog 8 ændringsforslag, hvoraf Kommissionen accepterede 2.

2. Formålet med Kommissionens forslag

Kommissionens forslag har til formål at tilpasse direktiv 94/35/EF om sødestoffer til brug i levnedsmidler til den seneste videnskabelige og tekniske udvikling. Teksten har i den forbindelse til formål

- At tillade to nye sødestoffer, sucralose og salt af aspartam og acesulfam til brug i levnedsmidler efter positive udtalelser fra Den Videnskabelige Komité for Levnedsmidler.

- At nedbringe indtagelsen af et allerede tilladt sødestof, cyklamat, på baggrund af en udtalelse fra Den Videnskabelige Komité for Levnedsmidler om, at acceptabel daglig indtagelse (ADI) bør nedbringes for dette stof. Da læskedrikke i høj grad bidrager til indtagelsen af sødestoffer, og da visse oplysninger viser, at ADI kan blive overskredet, foreslog Kommissionen at nedsætte den maksimale anvendelsesdosis for cyklamater i læskedrikke fra 400 til 350 mg/l.

- At give Kommissionen beføjelse til at beslutte, om et stof bør anses som et sødestof i direktivets forstand.

- At gøre det klarere, hvad der menes med levnedsmiddelkategorien "finere bagværk bestemt til særlig ernæring", som medlemsstaterne ikke fortolker på en ensartet måde.

3. Kommissionens holdning til parlamentets ændringsforslag

Europa-Parlamentet vedtog i alt 8 ændringsforslag til Kommissionens forslag. Af disse 8 ændringsforslag kan Kommissionen acceptere 2 uden ændringer: Ændringsforslag 1 vedrørende betragtning 3 om cyklamater og ændringsforslag 6 vedrørende artikel 2 om gennemførelsen af direktivet. Kommissionen afviser ændringsforslag 2, 3, 4, 5, 12rev og 13 (lagt sammen) samt 9.

Kommissionen havde accepteret et ændringsforslag, som blev forelagt for Parlamentets plenarmøde, ifølge hvilket den maksimale anvendelsesdosis for cyklamater i læskedrikke skulle nedbringes til 250 mg/l og denne reduktion også skulle omfatte drikkevarer på basis af mælk og frugtsaft. Dette ændringsforslag blev ikke vedtaget, idet Parlamentet vedtog ændringsforslag 9, ifølge hvilket der skal anvendes en grænse på 100 mg/l for de pågældende levnedsmiddelkategorier. I overensstemmelse med Kommissionens holdning på plenarmødet foreslår den nu, at den maksimale anvendelsesdosis for cyklamater i læskedrikke nedbringes til 250 mg/l, og at denne reduktion udvides til også at omfatte drikkevarer på basis af mælk og frugtsaft.

4. Konklusion

I overensstemmelse med EF-traktatens artikel 250, stk. 2, ændrer Kommissionen sit forslag som anført nedenfor.

2002/0152 (COD)

Ændret forslag til EUROPA-PARLAMENTETS OG RÅDETS DIREKTIV om ændring af direktiv 94/35/EF om sødestoffer til brug i levnedsmidler

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen [2],

[2] EFT C ..., ..., s. ...

under henvisning til udtalelse fra Det Europæiske Økonomiske og Sociale Udvalg [3],

[3] EFT C ..., ..., s. ...

efter høring af Den Videnskabelige Komité for Levnedsmidler i henhold til artikel 6 i Rådets direktiv 89/107/EØF af 21. december 1988 om indbyrdes tilnærmelse af medlemsstaternes lovgivning om tilsætningsstoffer, som må anvendes i levnedsmidler [4],

[4] EFT L 40 af 11.2.1989, s. 27. Direktivet er ændret ved Europa-Parlamentets og Rådets direktiv 94/34/EF (EFT L 237 af 10.9.1994, s. 1).

efter proceduren i traktatens artikel 251 [5], og

[5] EFT C ..., ..., s. ...

ud fra følgende betragtninger:

(1) Europa-Parlamentet og Rådets direktiv 94/35/EF af 30. juni 1994 om sødestoffer til brug i levnedsmidler [6] indeholder en liste over sødestoffer, det er tilladt at anvende i Fællesskabet, og betingelserne herfor.

[6] EFT L 237 af 10.9.1994, s. 3. Direktivet er ændret ved Europa-Parlamentets og Rådets direktiv 96/83/EF (EFT L 48 af 19.2.1997, s. 16).

(2) Siden 1996 har Den Videnskabelige Komité for Levnedsmidler fundet, at to nye sødestoffer, sucralose og salt af aspartam og acesulfam, kan accepteres til brug i levnedsmidler.

(3) Udtalelsen fra Den Videnskabelige Komité for Levnedsmidler om den acceptable daglige indtagelse (ADI) for cyclaminsyre og dens natrium- og calciumsalte og nyere undersøgelser af indtagelsen af cyklamater medfører en reduktion af de maksimale anvendelsesdoser for cyclaminsyre og dens natrium- og calciumsalte.

(4) De pågældende levnedsmiddeltilsætningsstoffer overholder de generelle kriterier i bilag II til direktiv 89/107/EØF.

(5) Når der træffes beslutning om, hvorvidt et givet stof er et sødestof, bør proceduren med høring af Den Stående Komité for Fødevarekæden og Dyresundhed følges.

(6) Ved artikel 53 og 54 i Europa-Parlamentets og Rådets forordning (EF) nr. 178/2002 af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed [7], er der fastsat procedurer for beredskabsforanstaltninger for fødevarer med oprindelse i Fællesskabet eller importeret fra et tredjeland. De sætter Kommissionen i stand til at vedtage sådanne foranstaltninger, hvis fødevarer må formodes at udgøre en alvorlig risiko for menneskers sundhed, dyresundheden eller miljøet, og hvis denne risiko ikke kan styres på tilfredsstillende vis ved hjælp af de foranstaltninger, der træffes af den eller de berørte medlemsstater.

[7] EFT L 31 af 1.2.2002, s. 1.

(7) Bestemmelserne i direktiv 94/35/EF bør tilpasses for at tage hensyn til Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [8].

[8] EFT L 184 af 17.7.1999, s. 23.

(8) Direktiv 94/35/EF bør derfor ændres i overensstemmelse hermed -

UDSTEDT FØLGENDE DIREKTIV:

Artikel 1

I direktiv 94/35/EF foretages følgende ændringer:

1) Artikel 4 affattes således:

"Artikel 4

1. Efter proceduren i artikel 7, stk. 2, kan det afgøres, om et givet stof er et sødestof som omhandlet i artikel 1, stk. 2.

2. I tilfælde af uoverensstemmelse med hensyn til muligheden for inden for rammerne af dette direktiv at anvende sødestoffer i et bestemt levnedsmiddel kan det efter proceduren i artikel 7, stk. 2, afgøres, om det pågældende levnedsmiddel skal betragtes som klassificeret i en af de kategorier, der er omhandlet i tredje kolonne i bilaget."

2) Artikel 7 affattes således:

"Artikel 7

1. Kommissionen bistås af Den Stående Komité for Fødevarekæden og Dyresundhed, oprettet ved artikel 58, stk. 1, i forordning (EF) nr. 178/2002 (i det følgende benævnt "komitéen").

2. Når der henvises til dette stykke, anvendes artikel 5 og 7 i afgørelse 1999/468/EF i overensstemmelse med samme afgørelses artikel 8. Det tidsrum, der nævnes i artikel 5, stk. 6, i afgørelse 1999/468/EF, fastsættes til tre måneder.

3. Komitéen vedtager selv sin forretningsorden."

3) Bilaget ændres som anført i bilaget til dette direktiv.

Artikel 2

Medlemsstaterne sætter de fornødne love og administrative bestemmelser i kraft for at efterkomme dette direktiv senest den [...].Efter disse love og bestemmelser skal

- handel med og anvendelse af produkter, der opfylder kravene i dette direktiv, tillades senest den ... [9]

[9] 12 måneder efter dette direktivs ikrafttræden.

- handel med og anvendelse af produkter, der ikke opfylder kravene i dette direktiv, forbydes senest den ... *.

Medlemsstaterne underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på [...]dagen efter offentliggørelsen i Den Europæiske Unions Tidende.

Artikel 4

Dette direktiv er rettet til medlemsstaterne.

Udfærdiget i Bruxelles, den

På Europa-Parlamentets vegne På Rådets vegne

Formand Formand

BILAG

Bilaget til direktiv 94/35/EF ændres således:

1) Betegnelsen for kategorien "finere bagværk bestemt til særlig ernæring" ændres til "finere bagværk, energireduceret eller uden tilsat sukker".

2) Under E 951 Aspartam indsættes følgende kategori:

"- vafler til is, uden tilsat sukker // 1000 mg/kg"

3) Under E 952 Cyclaminsyre og dens Na- og Ca-salte:

a) ændres den maksimale anvendelsesdosis for kategorien "aromatiserede drikkevarer på basis af vand, energireducerede eller uden tilsat sukker" "drikkevarer på basis af mælk og mælkeprodukter eller frugtsaft, og energireducerede eller uden tilsat sukker" fra "400 mg/l" til " 250 mg/l"

b) udgår følgende kategorier og maksimale anvendelsesdoser:

"- konfektureprodukter uden tilsat sukker // 500 mg/kg

- konfektureprodukter på basis af kakao eller tørrede frugter, energireducerede eller uden tilsat sukker // 500 mg/kg

- konfektureprodukter på basis af stivelse, energireducerede eller uden tilsat sukker // 500 mg/kg

- tyggegummi uden tilsat sukker // 1500 mg/kg

- mikropastiller til at give frisk ånde, uden tilsat sukker // 2500 mg/kg

- konsumis, energireduceret eller uden tilsat sukker // 250 mg/kg"

4) Følgende skemaer indsættes:

>TABELPOSITION>

>TABELPOSITION>